יום ראשון, כ"ז תמוז, תשס"ב

‏07/07/2002

97-1.2002

**איגרת לסגל המחקר -**גליון 97

***( עמ' 654-651)***

**·         דע זכויותיך**! מיקבץ מפורט של זכויות דירוג מחקר זמין בארכיב באינטרנט, באיגרת מס' 76 (עמ' 553-561 ).

כתובת התקשי"ר באינטרנט: http://www.civil-service.gov.il/takshir/L1-1.HTM

       ·         **מיסוי שבתון**: ייעוץ וטיפול ניתנים באופן פרטי ע"י רו"ח בצלאל בר-לב, טל' 09-7675264.

       ·         **גזבר האיגוד** ד"ר מאיר פילובסקי (טל' 03-9683473) מטפל בגביית דמי קרן המדען (600 ש"ח לשנה, גמלאים 300 ש"ח) ובאספקת גיליונות האיגרת.

       ·         **חברות בהסתדרות הכללית**: באם מנכים ממשכורתך 73 ש"ח *דמי טיפול מקצועי-ארגוני*(0.7%), יש להודיע למעסיק שיגדיל את שיעור הניכוי שיהיה 0.9% *דמי חבר בהסתדרות* (המקסימום 94 ש"ח לחודש).

באם אין ניכוי כלל, עליך להסדיר את הצטרפותך להסתדרות בטל' 1-800-505350, עם תשלום דמי חבר בסך 25 ש"ח לחודש בלבד (גמלאי 12 ש"ח) כהוראת קבע בחשבון בנק או בכרטיס אשראי: הניכוי מתבצע אחת לחודשיים.

***האיגוד יטפל בחברי ההסתדרות בלבד. בכל פנייה, יש לצרף העתק תעודת חבר, לרבות עבור ייעוץ וייצוג משפטי.***

**בגיליון זה:**

***·          סולם שכר חדש החל מ1/6/2002-***

***·          מי יבחר ראש מינהל המחקר החקלאי?***

***·          הקבלת הדרגה לדרגות בדירוגים אחרים***

***·          למה עלינו להיות חברים בהסתדרות?***

**סולם שכר חדש החל מ1/6/2002-**

|  |  |  |  |
| --- | --- | --- | --- |
|   | *משכורת משולבת 6/2002-* | *מענק שבתון, $ לחודש (4)* |   |
| *דרגה* | *יסוד,**ש"ח* | *גרירת ותק (1)* | *ותק שהייה בדרגה(2)* | *שיא שכר קדום              (3)* | *מ10/01-*(יש***להוסיף*** ותק) |
| **א1** | 7847.85 | 27.5% | 2.5% X 22 שנים+ 1.825% בשנה 23      1.8433%+    ,,   24+ 1.8616%   ,,   25 |    88.0299% | 5111 |
| **א** | 7119.43 | 20% | 2.5% X 10 שנים | 45% | 4125 |
| **ב** | 6473.78 | 12.5% | 2.5% X 7 שנים | 30% | 3246 |
| **ג** | 6369.13 | 7.5% | 2.5% X 4 שנים | 17.5% | 2257 |

|  |  |  |
| --- | --- | --- |
| *דרגה* | *משכורת משולבת תחילית,**ש"ח* | *תוספת ותק שנתית (5),**ש"ח* |
| **ד(ד"ר)** | 6074.93 | 56.12 |
| **ד** | 5660.60 | 56.12 |
| **ה2** | 5342.25 | 52.51 |

***ההערות****בסוגריים שבלוח מופיעות בעמ' 553 של איגרת מס' 76.*

**מי יבחר ראש מינהל המחקר החקלאי?**

בסוף הקדנציה של פרופ' נחום סנפיר בספטמבר 1998, פרסמה ועדת החיפוש קול קורא להגשת מועמדות למשרת ראש ממ"ח, לקראת בחירת המועמד במועצה המדעית של המינהל. אולם הממשלה התערבה והורתה להפסיק את ההליך ולאייש את המשרה בהליכי המכרז הפומבי: בכך היה מתבטל המעמד האקדמי העצמאי של המשרה ובהכרח המינהל בכללו היה נגרר אחרי השינוי.

לכן עתרנו לביה"ד האזורי לעבודה בירושלים למתן צו מניעה זמני שהממשלה לא תפריע לסיום בחירת ראש המינהל על פי הנוהל הקיים. לאחר שזכינו במשפט, הגישה המדינה ערעור על כך לביה"ד הארצי ב23/2/99-.

במהלך המשפט, החליטה הממשלה ב14/11/99-, על פי הצעת ***ועדת השירות,*** כי:

*·          מועמדות למשרה של ראש המינהל תידון על פי הצעת****ועדה לאיתור מועמדים****בת שלושה חברים: מנכ"ל המשרד או נציגו (יו"ר), נציב שירות המדינה או נציגו וחבר נוסף בעל מומחיות וניסיון בתחום הפעילות של המשרה אשר יתמנה בידי השר בהתייעצות עם הנציב.*

*·****הוועדה לאיתור מועמדים****תאתר ותבחן את כישוריהם וסגולותיהם של המועמדים למשרה, בכל דרך שתיראה לה, ולשם כך היא רשאית לדרוש חוות דעה ביחס לכשירותו של המועמד מכל מי שתראה לנכון, כפוף לכל דין.*

        ·          *עם סיום דיוניה, תגיש****הוועדה לאיתור מועמדים****את המלצותיה לשר לשם הגשתן לאישור הממשלה.*

בחסות ביה"ד, הגענו ב6.0.2000- להסדר מוסכם עם הממשלה, שב12/1/2000- קיבל תוקף של פסק דין. ההסדר קובע כדלהלן:

*הליכי הבחירה והמינוי של ראש המינהל יהיו כפי שנקבע בהחלטת הממשלה הנ"ל, בהתאם לתנאים המוסכמים, כדלקמן:*

*1.         נציבות שירות המדינה תפרסם פנייה לציבור, ע"פ בקשת משרד החקלאות, בדבר הצגת מועמדות למשרת ראש המינהל. תוכן הפרסום יקבע בהתייעצות עם יו"ר המועצה המדעית. תנאי הסף למשרה, שיצוינו בפניה לציבור: מדען פעיל בכיר במחקר מדעי הטבע והחקלאות. המועצה המדעית תהיה רשאית לפרסם את מודעת הנציבות, כלשונה, בדרכים נוספות.*

*2.         המועמדים יגישו את בקשותיהם בצירוף מסמכים ותעודות רלוונטיים לנש"מ.*

*3.         עם תום המועד להצגת ההצעות, תעביר נש"מ את כל המועמדויות העומדות בתנאי הסף לקבלת חוות-דעת מקצועית על המועמדים, לוועדת חיפוש שתמונה ע"י המועצה המדעית לצורך זה.*

*4.         חוות דעת ועדת החיפוש תוגשנה ל****ועדה לאיתור מועמדים****, בהרכב שלהלן: מנכ"ל משרד החקלאות (יו"ר), נציב שירות המדינה או נציגו (חבר), נציג משרד אחר שימונה ע"י שר החקלאות בהתייעצות עם נציב שירות המדינה (חבר), שני נציגי המועצה המדעית (חברים), יו"ר איגוד סגל המחקר או נציגו (חבר).*

***הוועדה לאיתור מועמדים****תבחן את כישוריהם וסגולותיהם של המועמדים, בכל דרך שתיראה לה, ולשם כך היא רשאית לדרוש חוות דעת נוספות ביחס לכשירות המועמדים, ממי שתמצא לנכון, בכפיפות לכל דין.*

*5.         עם סיום דיוניה, תגיש****הוועדה לאיתור מועמדים****את המלצותיה לשר החקלאות, לשם הגשתן לאישור הממשלה. במקרה וקולות חברי הועד היו שקולים, יכריע קולו של יו"ר הוועדה.*

*6.         המועמד יבחר לתקופה של 4 שנים, ויהיה רשאי להציע מועמדותו לתקופת כהונה אחת נוספת בלבד.*

במכתב מ29/5/02-, הודיעה לנו נציבות שירות המדינה כי הביאה לדיון בפני ***ועדת השירות*** הצעה להרכב **הוועדה לאיתור מועמדים** למשרת ראש המינהל, ברוח פסה"ד. אולם ***ועדת השירות*** החליטה ב12/12/2000- שאין מקום לנוהל שונה בעניין מינוי למשרה של ראש המינהל. אשר על כן – קובעת ***ועדת השירות*** – המועמדות למשרה זו תידון ותיבחן בהתאם על פי החלטת הממשלה הנ"ל.

נאמר עוד במכתב זה: "*בהמשך להחלטת****ועדת השירות****פנינו למנהלת המחלקה לסכסוכי עבודה במשרד המשפטים להתייעצות באשר לשאלת יישום פסה"ד. לאחרונה נתקיים דיון מסכם בנושא הנדון, ובסיכומו הוחלט לפנות שוב ל****ועדת השירות****בבקשה לאשר, למרות התנגדותה המוקדמת, את שינוי הרכב ועדת האיתור למנוי ראש המינהל. בימים אלה הננו מכינים את הפנייה החוזרת ל****ועדת השירות****. מיד עם סיום דיוני****ועדת השירות****בנושא הנדון נעדכנכם באשר להחלטתה*."

**הקבלת הדרגה לדרגות בדירוגים אחרים**

התקשי"ר קובע כי רמת קצובת ביגוד תיקבע על פי הדרגה בדירוג המקצועי המקבילה לדרגה בדירוג המנהלי, דהיינו הדרגה שבו "המשכורת המשולבת התחילית" היא הקרובה ביותר. בהתאם לכך היו צריכים לשלם רמה 4 (1696 ש"ח) בכל דרגות המחקר. אך האוצר מאשר רק רמה 3 (1218 ש"ח) לדרגות ה', ד' ו-ג'.

כמו-כן, מכסות טלפון גם אינן משקפות כראוי את הדרגות המקבילות. במקום לשלם את המכסה הגבוהה ביותר ("קבוצה 8") בכל דרגות המחקר, כמתחייב, משלמים פחות בדרגות ג' ומטה.

לעקרון הדרגות המקבילות כמובן ישנן השלכות גם לגבי קביעת תנאי שירות ופרישה אחרים.

לפיכך, הגשנו תובענה נגד המדינה לביה"ד האזורי לעבודה בת"א לתיקון המעוות. בדיון המקדים בפני השופטת, שנתקיים ב20/6/02-, נקבע ששני הצדדים יגישו תצהירים לביסוס עמדתם.

**למה עלינו להיות חברים בהסתדרות?**

ב28/4/02- קיבלתי מאחד החברים באיגוד את המכתב שלהלן:

*היום הגיע אלי מכתבך מיום 8.4.02 המבקש ממני להצטרף ולהעלות את דמי החברות שלי עד לרמה מקסימלית לפי מכתבך של 1128 שח לשנה.*

*אודה לך אם תשלח אלי טיעון משכנע איזה תמורה אקבל לתשלום זה.*

עקב החשיבות הכללית של העניין, החלטתי להשיב לו באיגרת זו.

ראשית, אציין כי טון הפנייה מביע יחס של דחייה לעצם הרעיון של התארגנות בהסתדרות עובדים כללית ולסולידריות חברתית. יחס כזה עלול לנבוע מהשקפתו החברתית-פוליטית של הכותב. יש לכבד את עקרונותיו של הזולת, ולכן אין מקום לנסות להשפיע עליו ולשכנעו שיקבל אסכולת ההשקפה המנוגדת .

ברם, מוסדות האיגוד החליטו לחייב את כל החברים להיות חברים בהסתדרות הכללית, כהכרח ארגוני עליון. על-פי תקנון האיגוד, ההחלטות מחייבות את כל החברים.

הייתכן שיחיד ימנע מלשאת בהוצאה הכספית של תשלום דמי חבר להסתדרות בסך 21 ש"ח לחודש, בשעה שעמיתיו כן משלמים? האין זה גובל בהתנהגות לא-חברית ובלתי ראויה, שאיננה הולמת עמית לעבודה ולעיסוק, המאורגן באותו האיגוד הוולונטרי?

אגב, יש דוגמה קבוצתית לתופעה כגון זו, כי אם בהיפוך. חוקרי מיג"ל הם חברים בהסתדרות אבל נמנעים הם מלהצטרף לאיגוד שלנו, אע"פ שהם נהנים מכל הישגינו! האין בכך מידה של פרזיטיות?

**לגופו של עניין, התמורות לתשלום דמי חבר בהסתדרות הן:**

       **1.**         **ההסכם הקיבוצי לשנים 1996-2005, הנותן שיפור משמעותי ביותר בשכר, התאפשר בזכות שיתוף הפעולה ההדוק והתמיכה מצד ההסתדרות.**

       **2.**         **ייעוץ כלכלי ומשפטי וניהול משפטים ובוררויות בשם האיגוד, שהם הכרחיים לתפקוד האיגוד. ציבור קטן כשלנו לא מסוגל לממן אותם בעצמו.**

       **3.**         **הקצבה למימון חלק מהוצאות האיגוד.**

       **4.**         **תמיכה ציבורית וארגונית לאיגוד ולוועדי העובדים שלנו מצד גוף גדול.**

       **5.**         **שיתוף פעולה אסטרטגי בתחומים משותפים, כגון הסדרת סדרי הפנסיה.**

       **6.**         **חבר בהסתדרות זכאי לייעוץ וייצוג משפטי פרטני חינם וכן לדמי שביתה.**

לא יהיה לאיגוד מעמד בהסתדרות בלי שנימנה בין חבריה. בשעת המשבר הקיומי הנוכחי של ההסתדרות, לא ייתכן שננטוש אותה אחרי 33 שנות השתייכות מבורכת.